ŠTUDIJNÝ ODBOR
9.1.5  NUMERICKÁ  ANALÝZA A VEDECKO-TECHNICKÉ VÝPOČTY 

Numerická analýza a vedecko-technické výpočty je študijný odbor (ďalej len ŠO) zo sústavy študijných odborov spravovaným Ministerstvom školstva SR, ako oblasť poznania (§ 50 ods. 1 Zákona č. 131/2002 Zb.), v ktorej absolvent študijného programu (§ 51 ods. 1 Zákona č. 131/2002 Zb.) nadobudne profesionálnu spôsobilosť vykonávať svoje povolanie.

Identifikácia študijného odboru v štruktúre podľa § 50 ods. 5

(a)  Názov:
NUMERICKÁ  ANALÝZA A VEDECKO-TECHNICKÉ VÝPOČTY  (anglický názov  Numerical Analysis and Scientific Computing)

(b)	Stupne vysokoškolského štúdia, v ktorých sa odbor študuje a štandardná dĺžka študijných programov: 

Študijný odbor  NUMERICKÁ  ANALÝZA A VEDECKO-TECHNICKÉ VÝPOČTY sa môže podľa Sústavy študijných odborov vydanej rozhodnutím Ministerstva školstva SR č. 2090/2002-sekr. zo dňa 16. decembra 2002 študovať v 
•	treťom stupni vysokoškolského štúdia (PhD.) so štandardnou dĺžkou  3 roky, v externej forme 5 rokov.
Predpokladá sa, že uchádzač ukončil druhostupňové vysokoškolské štúdium v študijnom odbore matematika 9.1.1, aplikovaná matematika 9.1.9 alebo v niektorom príbuznom študijnom odbore. 

(d) Zdôvodnenie potreby: 

Numerická analýza a vedecko-technické výpočty je tradičná matematická disciplína, ktorá predstavuje jadro aplikovanej matematiky. Má fundamentálny význam pri relizácii teoretických výsledkov, analýzy a matematických modelov  v inžinierskej praxi, riadiacich a výrobných procesoch, pri numerickom modelovaní v prírodných a ekonomických vedách. Numerická analýza a vedecko-technické výpočty vlastne sprostredkujú výstup matematického modelovania širokej škály javov, procesov a úloh v prírodovednej, technickej a ekonomickej oblasti do záverečnej fázy využitia vedeckých poznatkov pre priame riadenie. Zaoberá sa štúdiom a rozvojom nových efektývnych metód pre praktické riešenie tých najnáročnejších úloh v uvedených oblastiach  pričom sa podstatne opiera o najvýkonnejšiu modernú výpočtovú techniku.
    Z uvedeného vyplýva, že štúdijný odbor numerická analýza a vedecko-technické výpočty je vhodný pre budúcich vedecko-výskumných pracovníkov matematických katedier a vedecko-výskumných pracovísk orientovaných na  matematickú analýzu, numerické modelovanie a ich aplikácie. Možno predpokladať, že sa stane základným výskumným nástrojom aj pre odborníkov schopných modelovať rôzne typy procesov  a  riadenia, pracujúcich vo výskumných pracoviskách, univerzitách technického zamerania a firmách orientovaných na aplikácie matematiky v oblasti prírodných vied, ekonómie a managementu.

(e) Podobné študijné odbory v zahraničí: 
	 
Vzhľadom na tradície a charakter teoretickej a praktickej zložky odboru sa Numerická analýza a vedecko-technické výpočty študuje takmer na všetkých plne organizovaných tradičných univerzitách v Európe a v zámorí. 

(f) Vymedzenie príbuzných študijných odborov a rozdielov medzi nimi:
	
Príbuznými študijnými odbormi v treťom stupni štúdia sú
•	Matematická analýza  9.1.3
•	Aplikovaná matematika 9.1.9

Rozdiely medzi uvedenými odbormi sú zreteľné priamo z  ich názvov. ŠO Numerická analýza a vedecko-technické výpočty sa zo svojej podstaty nedá redukovať ani na jeden z uvedených ŠO.

(c)  Obsah:

Absolventi ŠO Numerická analýza a vedecko-technické výpočty sú spôsobilí pre profesie
Vedecko-pedagogický pracovník na vysokej škole
Vedecko-výskumný pracovník na pracoviskách SAV a vo výskumných ústavoch
Vedúci riešiteľského kolektívu v rôznych oblastiach problémov aplikačného charakteru
     Absolvent ŠO ovláda metodiku vedeckej práce, je schopný samostatne a iniciatívne riešiť problémy teoretického a aplikačného charakteru a ich aj prakticky realizovať. Má vypestované návyky sledovať odbornú literatúru a kvalifikovane využívať najnovšie výsledky výskumu pri riešení problémov.

Vymedzenie odborného profilu absolventa (3. stupeň)

Všeobecná charakteristika odborného profilu absolventa

	Absolvent doktorandského štúdia v odbore Numerická analýza a vedecko-technické výpočty je schopný samostatne naštudovať z teoretického i praktického hľadiska náročné publikácie z danej oblasti a efektívne ich využiť pri riešení teoretických i praktických problémov. Má aktívny prehľad o širokej triede moderných numerických metód a je schopný ich dalej vyvýjať, aplikovať a implementovať na modernej výpočtovej technike. Ovláda metódy vedeckej práce v oblasti svojej špecializácie a príbuzných odborov. Predmet skúmania absolventov odboru bude vzhľadom na charakter odboru pomerne rozsiahly, od čisto teoretickej analýzy až po praktickú realizáciu metód riešenia náročných úloh inžinierskej praxe.

Teoretické vedomosti (3. stupeň)

Absolvent ŠO  Numerická analýza a vedecko-technické výpočty rozšíri a prehĺbi si získané vedomosti z matematických disciplín širšieho základu študovaného odboru podľa zvoleného študijného programu, témy dizertačnej práce a rozhodnutia školiteľa
získa nové a hlbšie vedomosti z predmetov študijného programu a z oblastí súvisiacich s témou dizertačnej práce
osvojí si metodiku práce s vedeckou knižnou a časopiseckou literatúrou a využívaním internetových zdrojov
zoznámi sa s najnovšími trendmi vývoja v študovanom odbore a získa návyk ich sledovať
dokáže prezentovať výsledky svojej práce na domácich aj medzinárodných vedeckých konferenciách

Praktické schopností a zručnosti (3. stupeň)

Absolvent ŠO Numerická analýza a vedecko-technické výpočty získa schopnosť
aplikovať získané teoretické poznatky pri praktickom riešení problémov spoločenskej praxe
komunikovať s odborníkmi z najrozmanitejších odvetví spoločenskej praxe, špecifikovať a analyzovať ich problémy, navrhovať  efektívne numerické modely ktoré vyústia do praktickej realizácie a riešenia problémov v inžinierskych, prírodovedných a ekonomických javov.
vytvárať nové efektívne numerické metódy a ich implementáciu vo forme softvérových produktov.

Doplňujúce vedomosti, schopnosti a zručnosti (3.stupeň)

Študent ŠO Numerická analýza a vedecko-technické výpočty dokáže
odborne komunikovať s výskumnými pracovníkmi inžinierskeho zamerania pri riešení praktických problémov
organizovať podujatia vedecko-výskumného charakteru, včítane podujatí s medzinárodnou účasťou
zapájať a viesť študentov nižších stupňov vysokoškolského štúdia do riešenia aktuálnych výskumných problémov v odbore 
podieľať sa na organizovaní študentskej vedeckej činnosti a študentských konferencií (aj medzinárodných) z problematiky študijného odboru
kvalifikovane viesť jednoduchú, z odborného hľadiska príbuznú výučbu na prvom stupni štúdia 
kvalifikovane viesť výučbu na prvom stupni štúdia, v predmetoch príbuzných svojmu študijnému odboru

Vymedzenie jadra znalostí (3. stupeň)
	
Nosné témy znalostí študijného odboru (3. stupeň):
Študijná časť:
Absolvent získa dobrý prehľad z matematických disciplín tvoriacich širší základ študijného odboru
Absolvent má hlboké vedomosti v oblastiach úzko súvisiacich s témou dizertačnej práce a so študijným programom.
Vedecká časť:
a) Seminárnou formou a prostredníctvom individuálneho vedenia školiteľom je študent vedený
k vyhľadávaniu a vyhodnocovaniu vedeckých a odborných informácií
k osvojeniu si štandardných metód a foriem vedecko-výskumnej činnosti
k efektívnej prezentácii dosiahnutých výsledkov
b) Študent rieši zadaný vedecký problém z odboru (tému dizertačnej práce).

Štátna skúška (3. stupeň)

dizertačná skúška z oblasti poznania vymedzenej študijným programom a individuálnym študijným plánom
obhajoba dizertačnej práce

Indikátory študijného odboru
Študijné programy odboru obsahujú študijnú a vedeckú časť v pomere 1:2.